Temeljem članka 15., stavak 2. Zakona o javnoj nabavi ( NN – 120/16 – dalje: ZJN 2016 ) i članka 58. Statuta OŠ Sibinjskih žrtava (KLASA:012-03/19-01/01 , URBROJ:2178/08-01/19 ) Školski odbor OŠ Sibinjskih žrtava na svojoj 7. sjednici održanoj dana 22. kolovoza 2022. godine donosi slijedeći

**PRAVILNIK**

**O JEDNOSTAVNOJ NABAVI**

Članak 1.

Ovim Pravilnikom uređuju se pravila, uvjeti i postupci jednostavne nabave roba, radova i usluga, koja se provodi kod naručitelja.

Jednostavna nabava je nabava roba, radova i usluga do vrijednosti pragova iz članka 12., stavak 1. ZJN 2016.

Članak 2.

Naručitelj određuje procijenjenu vrijednost nabave.

Procijenjena vrijednost nabave u postupcima prema ovom Pravilniku utvrđuje se prema ukupnom iznosu, bez poreza na dodanu vrijednost, a pri izračunu mora se uzeti u obzir ukupna vrijednost nabave, koja uključuje sve opcije i moguća obnavljanja ugovora i koja mora biti poznata u trenutku početka postupka jednostavne nabave.

Ako je predmet nabave podijeljen na grupe i omogućeno je podnošenje ponuda po grupama, izračunavanje procijenjene vrijednosti nabave temelji se na ukupnoj procijenjenoj vrijednosti svih grupa predmeta nabave. Procijenjena vrijednost nabave određuje se za svaku grupu posebno.

Naručitelj može prihvatiti ponudu koja je veća od procijenjene vrijednosti nabave predmeta i/ili grupe predmeta nabave.

Članak 3.

Predmet nabave određuje se na način da se temeljem stručne podloge koju mora izraditi osoba zanimanja i struke koja odgovara predmetu nabave, uključivo i izradu pripremnih materijala, tehničkih specifikacija i troškovnika i sudjelovanje u izradi dokumentacije za nadmetanje, utvrdi robe, radove ili usluge koje treba nabaviti.

Predmet nabave mora se jasno i nedvosmisleno odrediti kako bi se postigla usporedivost ponuda te takvo određenje mora udovoljavati propisima koji uređuju predmet nabave važećim u vrijeme provedbe postupka nabave.

Promjene propisa koji uređuju pojedini predmet nabave koje se dogode u vrijeme izvršavanja ugovora ili u garantnom roku mogu biti osnova za promjene u ugovoru koji se izvršava u vrijeme promjene propisa.

Predmet nabave može biti podijeljen na grupe na temelju objektivnih kriterija, primjerice prema vrsti, svojstvima, namjeni, mjestu ili vremenu ispunjenja, u kojem slučaju naručitelj određuje predmet i veličinu pojedine grupe, uzimajući u obzir mogućnost pristupa malim i srednjim gospodarskim subjektima postupku jednostavne nabave.

Članak 4.

Pri provođenju postupka potrebno je ponuditeljima omogućiti davanje informacija i pojašnjenja o predmetu nabave sukladno postupku i rokovima koji se određuju pozivom na dostavu ponuda.

Članak 5.

Na sukob interesa na odgovarajući način primjenjuju se propisi o javnoj nabavi.

Članak 6.

Pri provođenju postupaka po ovom Pravilniku potrebno je pridržavati se načela javne nabave sukladno propisima o javnoj nabavi.

Obvezni odnosi koji nastanu prema ovom Pravilniku obvezuju ugovorne strane danom sklapanja odgovarajućeg ugovora u pisanom obliku u kojem obliku moraju biti sve izmjene i dopune takvog ugovora. Značaj sklapanja ugovora ima i izdavanje narudžbenice ili prihvat ponude od strane naručitelja.

Promjene u ugovorima po ovom Pravilniku provode se prema propisima o obveznim odnosima. Naručitelj zadržava pravo ne prihvatiti prijedlog promjene ugovora kao i pravo otkazati ugovor zbog promjena. Naručitelj zadržava pravo otkazati ugovor zbog neprihvaćanja prijedloga promjene ugovora od strane ugovaratelja.

Pri provođenju postupaka po ovom Pravilniku naručitelj može zahtijevati od ponuditelja da unaprijed pristane na uvjete ugovora, opće uvjete ugovora ili sličan dokument koji uređuje prava i obveze ugovornih strana nakon sklapanja ugovora. Navedeni ugovor obvezuje naručitelja samo u slučaju da ponuditelj bude odabran u postupku po ovom Pravilniku.

U slučaju kada je to utvrđeno pozivom na dostavu ponuda, na prijedlog stručnog povjerenstva, naručitelj može do isteka roka za dostavu ponuda povući poziv na dostavu ponuda, a nakon isteka roka za dostavu ponuda odustati od sklapanja određenog ugovora o nabavi o čemu mora gospodarskim subjektima ili ponuditeljima dostaviti pisanu izjavu, bez prava na odustatninu ili naknadu štete ili troškova ponuditeljima.

U ime i za račun naručitelja obveze preuzima zakonski zastupnik, koji može pisanom punomoći ovlastiti druge osobe za navedeno.

U odnosima naručitelja i gospodarskih subjekata ovaj Pravilnik ima učinak općih uvjeta za sklapanje ugovora.

Članak 7.

Komunikacija naručitelja i gospodarskih subjekata mora se obavljati na dokaziv način elektroničkim sredstvima komunikacije razmjenom poruka elektroničke pošte.

U slučaju da komunikacija putem elektroničkih sredstava komunikacije nije moguća naručitelj će sa gospodarskim subjektima komunicirati putem pošte.

Članak 8.

Nabava roba, radova i usluga po ovom Pravilniku mora biti usklađena sa planom nabave.

Službenici zaduženi za pojedine stavke iz proračuna moraju pratiti izvršenje istih te pravovremeno prijavljivati eventualne potrebe za izmjenama ili dopunama plana nabave te podnositi izvješća o izvršavanju ugovora o izvršavanju roba, radova i usluga po ovom Pravilniku.

Članak 9.

Kriterij za odabir ponude može biti najniža cijena ili ekonomski najpovoljnija ponuda.

Kriterij za odabir ponude određuje stručno povjerenstvo, a on mora biti poznat ponuditeljima.

Za odabir je dovoljna jedna ponuda koja udovoljava svim zahtjevima iz poziva na dostavu ponuda.

O odlukama o odabiru ili poništenju ponuditelji moraju biti obaviješteni na dokaziv način.

Članak 10.

Nabava prema ovom Pravilniku podijeljena je na nabavu procijenjene vrijednosti:

- do 70.000,00 kn, dalje u tekstu jednostavna nabava male vrijednosti,

- od 70.000,01 kn do 200.000,00 kn za robe i usluge, odnosno do 500.000,00 kn za radove, dalje u tekstu jednostavna nabava velike vrijednosti.

Članak 11.

Postupak jednostavne nabave male vrijednosti provodi se izdavanjem narudžbenice od ovlaštene osobe, prihvatom ponude ili zaključivanjem ugovora s jednim gospodarskim subjektom po vlastitom izboru.

Narudžbenica najmanje sadrži podatke o naručitelju, podatke o gospodarskom subjektu koji će izvršiti nabavku roba, radova i usluga, te kratak opis roba, radova i usluga koje će se nabaviti.

Elektronička komunikacija u smislu ovog Pravilnika koja ima sve elemente iz prethodnog stavka smatra se narudžbenicom.

Članak 12.

Postupak jednostavne nabave velike vrijednosti provodi stručno povjerenstvo koje se sastoji od najmanje dva člana, od kojih jedan ima važeći certifikat iz područja javne nabave. Stručno povjerenstvo imenuje zakonski zastupnik naručitelja, odlukom o početku postupka nabave na prijedlog tijela u čijoj nadležnosti se nalazi predmet nabave. Članovi stručnog povjerenstva ne moraju biti zaposlenici naručitelja.

Članak 13.

Prije provođenja postupaka jednostavne nabave velike vrijednosti po ovom pravilniku, naručitelj može izvršiti prethodno istraživanje tržišta.

Pri provođenju postupaka jednostavne nabave velike vrijednosti sukladno ovom Pravilniku, naručitelj može u Pozivu na dostavu ponuda propisati obvezne razloge isključenja, a kao obvezan razlog isključenja smatrati će se i dospjelo dugovanje gospodarskog subjekta prema naručitelju. Uz obvezne razloge iskučenja mogu se propisati i ostali razlozi isključenja i jamstva koja naručitelj smatra potrebnima sukladno predmetu nabave.

Ponude se dostavljaju u elektroničkom obliku putem elektroničke pošte. Smatra se da je ponuda dostavljena u roku ako je prije isteka roka za dostavu ponuda zabilježena na poslužitelju elektroničkih informacija kojega koristi naručitelj te je otvorena nakon isteka roka za dostavu ponuda.

Ako je propisano Pozivom na dostavu ponuda, jamstvo za ozbiljnost ponude dostavlja se sukladno propisima o javnoj nabavi.

Rok za dostavu ponuda u postupcima po ovom Pravilniku mora biti primjeren, a o trajanju toga roka odlučuju ovlaštene osobe sukladno odredbama ovog Pravilnika ovisno o visini procijenjene vrijednosti pojedinog predmeta nabave.

Ponuditelji se mogu pozivati da dostave dopune i pojašnjenja ponude i dokumenata zahtijevanih u pozivu na dostavu ponuda, a postupanje u tim slučajevima mora biti u skladu sa načelima javne nabave.

Naručitelj može zatražiti od ponuditelja dostavu dokumenata u izvorniku ili ovjerenoj preslici, a zadržava i pravo provjere dokaza koje ponuditelji dostave u ponudama. Ponuditelj koji ne dostavi tražene dokumente u zadanom roku ili ponuditelj za kojega se prema dostupnim informacijama može osnovano sumnjati da je dostavio lažne dokumente biti će isključeni iz postupka, a navedeni dokumenti i provjere zatražiti će se u odnosu na slijedeće rangiranog ponuditelja prema kriteriju za odabir.

Članak 14.

Naručitelj može u pozivu na dostavu ponuda odrediti da ponuditelji mogu u ponudi umjesto dokumenata zahtijevanih pozivom na dostavu ponuda dostaviti preliminarni dokaz o ispunjavanju uvjeta iz poziva na dostavu ponuda u obliku izjave koji će naručitelj prihvatiti.

U slučaju iz prethodnog stavka naručitelj može od ponuditelja koji je podnio najpovoljniju ili ekonomski najpovoljniju ponudu zatražiti da u primjerenom roku dostavi ažurirane dokumente iz poziva na dostavu ponuda sukladno članku 13., stavak 6. ovog Pravilnika.

Članak 15.

U postupku jednostavne nabave velike vrijednosti po ovom Pravilniku stručno povjerenstvo šalje poziv na dostavu ponuda, dio kojega je dokumentacija za nadmetanje i ostala potrebna dokumentacija, na adrese elektroničke pošte najmanje tri gospodarska subjekta.

Otvaranje ponuda nije javno, ali je stručno povjerenstvo dužno sastaviti zapisnik o otvaranju, pregledu i ocjeni ponuda sukladno propisima o javnoj nabavi i dostaviti ga zakonskom zastupniku naručitelja zajedno sa prijedlogom za donošenje odluke o odabiru ili poništenju nabave. Stručno povjerenstvo može predložiti i povlačenje poziva na dostavu ponuda ili odustanak od sklapanja ugovora.

Naručitelj može nakon isteka roka za dostavu ponuda provesti pregovaranje sa ponuditeljima koji su dostavili pravovremene ponude i nakon pregovaranja donijeti odluku o odabiru, poništenju ili odustanku od sklapanja ugovora ili povlačenju poziva na dostavu ponuda, a ta mogućnost mora biti navedena u pozivu na dostavu ponuda ili u dokumentaciji za nadmetanje. O pregovaranju se mora sačiniti odgovarajuća dokumentacija koja se prilaže zapisniku o pregledu i ocjeni ponuda.

Članak 16.

Iznimno od navedenog, naručitelj može koristiti pregovarački postupak bez prethodnog pozivanja ponuditelja na nadmetanje:

1. kada nije dostavljena niti jedna ponuda,

2. ako samo određeni gospodarski subjekt može izvoditi radove, isporučiti robu ili pružiti usluge iz bilo kojeg slijedećeg razloga:

- cilj nabave je stvaranje ili stjecanje jedinstvenog umjetničkog djela ili umjetničke izvedbe,

- nepostojanje tržišnog natjecanja iz tehničkih razloga ili

- zbog zaštite isključivih prava, uključujući prava intelektualnog vlasništva,

3. u onoj mjeri u kojoj je to prijeko potrebno, ako iz razloga iznimne žurnosti izazvane događajima koje naručitelj nije mogao predvidjeti, nije moguće pridržavati se rokova propisanih ovim Pravilnikom, s time da okolnosti na koje se naručitelj poziva za opravdanje iznimne žurnosti ne smiju ni u kojem slučaju biti uzrokovane njegovim postupanjem.

Članak 17.

Osim u slučaju iz članka 16. ovog Pravilnika, u slučaju nabave robe, pregovarački postupak bez prethodnog pozivanja ponuditelja na nadmetanje može se koristiti i:

1. ako se proizvodi proizvode isključivo u svrhu istraživanja, eksperimentiranja, proučavanja ili razvoja, pod uvjetom da se proizvedenom količinom proizvoda ne ostvaruje tržišna isplativost ili pokriće troškova istraživanja ili razvoja,

2. za dodatne isporuke od strane isporučitelja iz osnovnog ugovora koje su namijenjene ili kao djelomična zamjena robe ili instalacija, ili kao proširenje postojeće robe ili instalacija, ako bi promjena isporučitelja obvezala naručitelja da nabavi robu koja drukčije tehničke značajke, što bi rezultiralo neusklađenošću ili nerazmjernim tehničkim poteškoćama u radu i održavanju, s time da trajanje takvih ugovora, kao i ugovora koji se ponavljaju ne smije biti duže od tri godine,

3. za robu koja kotira i koja se nabavlja na burzi robe,

4. za kupnju robe ili usluga po posebno povoljnim uvjetima, bilo od isporučitelja koji trajno obustavlja ili je obustavio poslovne djelatnosti bilo od stečajnog upravitelja ili likvidatora u okviru odgovarajućeg postupka, nagodbe s vjerovnicima ili drugog sličnog postupka prema propisima države poslovnog nastana gospodarskog subjekta.

Članak 18.

Osim u slučaju iz članka 16. ovog Pravilnika, u slučaju nabave usluga, pregovarački postupak bez prethodnog pozivanja ponuditelja smije se koristiti i:

1. ako predmetni ugovor slijedi projektni natječaj u skladu sa propisima o javnoj nabavi,

2. za nove usluge koje se sastoje od ponavljanja sličnih usluga koje se dodjeljuju gospodarskom subjektu s kojim je naručitelj već sklopio izvorni ugovor, ako su ispunjeni svi sljedeći uvjeti:
a) takve su usluge u skladu s osnovnim projektom za koji je bio sklopljen izvorni ugovor,
b) izvorni ugovor je sklopljen na temelju postupka nabave sukladno ovom Pravilniku,
c) u dokumentaciji o nabavi za izvorni ugovor bio je naveden opseg mogućih usluga koje će se ponavljati te uvjeti pod kojima se one dodjeljuju,
d) u pozivu na nadmetanje za izvorni ugovor bila je predviđena mogućnost primjene ovoga postupka,
e) pri određivanju procijenjene vrijednosti nabave za izvorni ugovor uračunana je ukupna procijenjena vrijednosti novih usluga koje će se ponavljati, te
f) ovaj se postupak odvija u roku od tri godine od sklapanja izvornog ugovora.

Članak 19.

Osim u slučaju iz članka 16. ovog Pravilnika, u slučaju nabave radova pregovarački postupak smije se koristi i ako:

1. su takvi radovi u skladu s osnovnim projektom za koji je bio sklopljen izvorni ugovor,
2. izvorni ugovor je sklopljen na temelju postupka nabave prema ovom Pravilniku,
3. u dokumentaciji o nabavi za izvorni ugovor bio je naveden opseg mogućih radova koji će se ponavljati te uvjeti pod kojima se oni dodjeljuju,
4. u pozivu na dostavu ponuda za izvorni ugovor bila je predviđena mogućnost primjene ovoga postupka,
5. pri određivanju procijenjene vrijednosti nabave za izvorni ugovor uračunana je ukupna procijenjena vrijednosti novih radova koji će se ponavljati, te
6. ovaj se postupak odvija u roku od tri godine od sklapanja izvornog ugovora.

Članak 20.

U slučaju nabave ostalih roba, radova i usluga, kao što su hotelske i restoranske usluge, zdravstvene usluge, socijalne usluge, usluga obrazovanja, usluga pomoćnih aktivnosti nabave, hitnih i nepredviđenih geodetskih i katastarskih usluga, nabave stručne literature, održavanje mobilijara, nabave roba, radova i usluga za reprezentaciju i manja društvena događanja, nabave hitnih ili interventnih roba, radova i usluga radi sprečavanja mogućeg nastanka štete na imovini i osobama, kao što su sanacije oštećenja, sanacija posljedica krađa, vremenskih nepogoda te u ostalim slučajevima koji zahtijevaju žurnost i u ostalim opravdanim slučajevima pregovarački postupak može se koristiti prema odluci ovlaštenih osoba sukladno odredbama ovog Pravilnika ovisno o visini procijenjene vrijednosti pojedinog predmeta nabave.

Pregovarački postupci iz prethodnog članka moraju se izvršiti uz odgovarajuću dokumentaciju sukladno odredbama ovog Pravilnika ovisno o visini procijenjene vrijednosti pojedinog predmeta nabave.

Članak 21.

Ugovor o nabavi određenog predmeta nabave mora se izvršavati u skladu sa pozivom na dostavu ponuda te ugovorenim obvezama.

U slučajevima u kojima propisi zahtijevaju naručitelj će omogućiti nadzor putem osoba koje određuju takvi propisi, a i u tim i u ostalim slučajevima odrediti će ovlaštenog predstavnika naručitelja zaduženog za praćenje izvršavanja ugovora.

Izmjene određenog ugovora mogu se izvršiti na prijedlog osobe ovlaštene za nadzor ili osobe ovlaštene za praćenje izvršavanja ugovora ili od strane osobe iz članka 3., stavak 1. ovog Pravilnika.

Članak 22.

Ovaj Pravilnik, objavljuju se na oglasnoj ploči i internetskim stranicama Naručitelja, sukladno stavku 3. članka 15. Zakona o javnoj nabavi.

 Članak 23.

 Ovaj Pravilnik stupa na snagu danom donošenja te objavom na Oglasnoj ploči.

***ŠKOLSKI ODBOR***

***OŠ SIBINJSKIH ŽRTAVA***

KLASA: 003- 06/22-01/14

URBROJ: 2178/08-01/22

Sibinj, 22. 8. 2022. g.

PREDSJEDNIK ŠKOLSKOG ODBORA

Antonija Wurzberg, dipl. učiteljica